Diari Oficial de la Generalitat Valenciana


Sumari del DOGV 3299, del 03-08-1998 (1998/6227)

ORDRE de 8 de juliol de 1998, de la Conselleria de Cultura, Educació i Ciència, per la qual es convoca concurs públic per a la concessió d'ajudes a escoles de formació d'animadors juvenils en el temps lliure, reconegudes i homologades per la Generalitat Valenciana, per a 1998.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3299

Data del DOGV
:   03-08-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/6227


Data del document
:   08-07-1998

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

ORDRE de 8 de juliol de 1998, de la Conselleria de Cultura, Educació i Ciència, per la qual es convoca concurs públic per a la concessió d'ajudes a escoles de formació d'animadors juvenils en el temps lliure, reconegudes i homologades per la Generalitat Valenciana, per a 1998. [1998/X6227]
  
La Llei de la Generalitat Valenciana 4/1989, de 26 de juny, de creació de l'Institut Valencià de la Joventut assenyala, entre les funcions d'aquest organisme, la promoció de la participació dels joves i el suport econòmic a la realització de les iniciatives i els projectes de les associacions juvenils de la Comunitat Valenciana.
  
Per això i fent ús de les competències que em confereix l'article 35 de la Llei 5/1983 de la Generalitat Valenciana, de 30 de desembre, de Govern Valencià, i l'article 47.11 del Text Refós de la Llei d'Hisenda Pública de la Comunitat Valenciana,
  
ORDENE
  
Primer
  
Es convoca concurs públic per a la concessió d'ajudes a escoles de formació d'animadors juvenils, creades dins d'una associació juvenil i/o entitats prestadores de serveis a la joventut, reconegudes i homologades per la Generalitat Valenciana a l'empara de l'ordre de la Conselleria de Cultura, Educació i Ciència, de 31 de juliol de 1985, per al desenvolupament dels seus programes anuals d'activitats durant 1998, i s'aproven les bases que regiran esta convocatòria, les quals figuraran com a annex I a esta ordre.
  
Segon
  
1. L'import global màxim de les ajudes que es concediran serà de quatre milions de pessetes (4.000.000 PTA), a càrrec del capítol IV, línia de subvenció 414/000/98, del pressupost de l'Institut Valencià de la Joventut per a 1998.
  
2. L'aportació màxima de l'Institut Valencià de la Joventut serà de fins un màxim del 50% del cost total del programa objecte de subvenció.
  
DISPOSICIONS FINALS
  
Primera
  
Es faculta el director general de l'Institut Valencià de la Joventut perquè dicte les resolucions que calga per tal de complir el que disposa esta ordre.
  
Segona
  
Esta ordre entrarà en vigor el mateix dia de la seua publicació en el Diari Oficial de la Generalitat Valenciana.
  
Tercera
  
Contra esta ordre, que posa fi a la via administrativa, podrà interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació en el Diari Oficial de la Generalitat Valenciana. Per a la interposició del recurs serà requisit fer-ne comunicació prèvia a la Conselleria de Cultura, Educació i Ciència, segons el que disposa l'article 110.3 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 8 de juliol de 1998
  
El conseller de Cultura, Educació i Ciència,
  
FRANCISCO CAMPS ORTIZ
  
Annex I
  
Bases de la convocatòria
  
Primera. Beneficiaris
  
Podran sol·licitar subvencions, d'acord amb el que disposa esta convocatòria, les escoles de Formació d'Animadors Juvenils en el Temps Lliure, reconegudes i homologades per la Generalitat Valenciana que, segons estableix l'article 2.1 de l'ordre de 31 de juliol de 1985, hagen presentat la corresponent programació d'activitats per a l'exercici actual.
  
Segona. Programes
  
1. Serà objecte de subvenció el programa de formació de l'escola mateix que desenvolupe alguna de les activitats següents, les quals hauran d'estar incloses en la programació a què es refereix la base primera:
  
a) Cursos de formació de monitor/a de centres de vacances.
  
b) Cursos de formació d'animador/a juvenil en el temps lliure, nivell I i/o nivell II.
  
c) Activitats complementàries de formació de monitors/ores i animadors/ores juvenils.
  
d) Activitats complementàries de formació del professorat de les escoles mateix.
  
e) Encontres i/o jornades formatives sobre aspectes de l'animació i del temps lliure juvenil.
  
2. No es concedirà subvenció a les escoles de formació d'animadors juvenils els programes formatius de les quals presenten alguna de les característiques següents:
  
a) Activitats acadèmiques
  
b) Activitats amb finalitat lucrativa.
  
c) Activitats exclusivament esportives.
  
d) Els programes que no reunisquen les característiques tècniques i pedagògiques que n'asseguren la realització.
  
e) Activitats formatives el contingut de les quals no estiga relacionat clarament amb matèries d'animació sociocultural en l'àmbit juvenil.
  
f) Intercanvis formatius amb associacions d'uns altres països.
  
g) Activitats que promoguen o justifiquen qualsevol forma de discriminació per raó de raça, sexe, religió o qualsevol altra que atempte contra els drets fonamentals de la persona, que recull el títol I, capítol II, secció I de la Constitució Espanyola de 1978.
  
Tercera. Sol·licituds
  
1. Les escoles de formació d'animadors juvenils podran presentar la seua sol·licitud d'ajuda segons el model normalitzat que figura com a annex II a esta ordre i que serà facilitat per l'Institut Valencià de la Joventut. Sols podran presentar sol·licitud d'ajuda a un únic programa. La sol·licitud anirà acompanyada de la documentació següent:
  
a) Fotocòpia del DNI del/de la directora de l'escola d'animadors juvenils.
  
b) Fotocòpia del DNI del/de la president/a de l'associació.
  
c) Fotocòpia de la fitxa d'obertura del compte corrent o de la llibreta d'estalvis en què es sol·licite l'ingrés de la subvenció (el compte corrent haurà d'estar obert a nom de l'escola i els seus titulars seran les mateixes persones que representen l'escola).
  
d) Estat detallat d'ingressos i despeses de 1997.
  
e) Pressupost detallat per a 1998.
  
f) Certificat signat pel director/a de l'escola dels cursos realitzats durant 1997.
  
g) Un exemplar original de cadascuna de les publicacions realitzades per l'escola des de l'1 de gener fins el 31 de desembre de 1997.
  
h) Programa d'activitats objecte de subvenció que s'atendrà a les assenyalades en la base segona d'esta ordre.
  
2. Les escoles de formació d'animadors juvenils podran presentar el model de sol·licitud i tota la documentació requerida al Registre de l'Institut Valencià de la Joventut (c/ de l'Hospital, 11 de València); a les unitats administratives territorials de l'Institut Valencià de la Joventut d'Alacant (c/ de Churruca, 6, entresòl, dreta) i de Castelló (c/ dels orfebres Santalínea, 2); o en qualsevol dels llocs que estableix l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
La documentació que no siga original haurà de ser confrontada. Si els documents exigits ja estan en poder de l'Institut Valencià de la Joventut, l'escola sol·licitant podrà acollir-se al dret que estableix l'article 35. f) de la Llei 30/92 de Règim Jurídic de les Administracions Públiques i del Procediment Administratiu Comú, sempre que indique la data i l'òrgan o dependència en què foren presentats i si no han transcorregut més de cinc anys des de l'acabament del procediment al qual corresponen.
  
3. El termini de presentació de sol·licituds serà d'un mes comptador a partir de l'endemà de la publicació d'esta ordre en el Diari Oficial de la Generalitat Valenciana.
  
D'acord amb la Instrucció 6/96 de la Secretaria General de la Conselleria de Cultura, Educació i Ciència, de 10 de setembre, els terminis que acaben en dies que siguen inhàbils, i també els dissabtes i els dies 24 i 31 de desembre, o qualsevol altre que reglamentàriament així es declare, s'entendran prorrogats fins el primer dia hàbil següent.
  
4. Si les sol·licituds no reuneixen la documentació i/o els requisits exigits en el punt 1 d'esta base, es requerirà l'escola interessada perquè, en el termini de deu dies, n'esmene els defectes, tot prevenint-la que, altrament, se li arxivarà la sol·licitud sense cap tràmit més, segons estableix l'article 71.1 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Quarta. Comissió avaluadora i resolució de la convocatòria
  
1. Es crea la comissió d'avaluació per a l'estudi i la valoració de les sol·licituds presentades que estarà integrada pels membres següents:
  
- El secretari tècnic de l'Institut Valencià de la Joventut, que actuarà com a President.
  
- Dos tècnics de l'Institut Valencià de la Joventut, designats pel director general.
  
- Tres representants del Consell de la Joventut de la Comunitat Valenciana, designats per la seua Comissió Permanent.
  
- Un funcionari de l'Institut Valencià de la Joventut, que actuarà com a secretari amb veu però sense vot.
  
2. La comissió avaluadora n'elevarà una proposta al director general de l'Institut Valencià de la Joventut, que resoldrà l'adjudicació de les subvencions.
  
El règim jurídic que regularà esta comissió avaluadora serà el de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Si en el termini de tres mesos, comptadors a partir del dia en què acabe el termini de presentació de sol·licituds, no s'aprova la resolució corresponent, s'entendrà que totes las peticions han estat desestimades.
  
Contra esta resolució, que posa fi a la via administrativa, podrà interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua notificació, després d'haver-ne fet la comunicació a l'Institut Valencià de la Joventut.
  
Cinquena. Criteris de valoració i puntuació de les sol·licituds
  
Per a la concessió de subvencions valorarà prioritàriament:
  
a) Programa General d'Activitat segons el que disposa la base segona (d'1 a 15 punts, segons el programa):
  
- La incidència del projecte en la població juvenil de la Comunitat Valenciana.
  
- Activitats que afavorisquen la integració de persones amb diferents tipus de dificultat.
  
- Actituds actives davant de qualsevol mena de discriminació.
  
- La qualitat tècnica i pedagògica del projecte.
  
- La viabilitat del projecte.
  
b) Percentatge de finançament propi:
  
- Fins al 50% 1 punt
  
- Des del 51% fins el 75% 2 punts
  
- A partir del 76% 3 punts
  
c) Grau d'utilització del valencià, per part de l'escola, en les seues publicacions, i que haurà de complir estrictament la legalitat vigent tal i com la defineix la Constitució Espanyola i l'Estatut d'Autonomia de la Comunitat Valenciana, quant a la denominació tant del territori com de l'idioma, d'1 a 10 punts.
  
Sisena. Obligacions dels beneficiaris
  
1. Els beneficiaris de les subvencions hauran de complir les obligacions següents:
  
a) Realitzar l'activitat formativa que fonamenta la concessió de la subvenció.
  
b) Acreditar davant de l'IVAJ la realització de l'activitat, i també el compliment dels requisits i de les condicions que determinen la concessió o el gaudi de l'ajut.
  
c) Quant a les subvencions i ajudes concedides, sotmetre's a les actuacions de control financer que corresponen a la Intervenció General.
  
d) Comunicar a l'IVAJ l'obtenció de subvencions o ajudes per a la mateixa finalitat, procedents de qualsevulla administracions o ens públics.
  
e) Comunicar les modificacions que es produïsquen en el desenvolupament del programa subvencionat.
  
f) Admetre la presència de supervisors de l'Institut Valencià de la Joventut.
  
g) Consignar, en les publicacions relatives al programa, que l'escola ha estat subvencionada per l'Institut Valencià de la Joventut.
  
h) Dur una comptabilitat que reflectisca l'estat d'ingressos i despeses, i la situació patrimonial de l'exercici subvencionat.
  
2. Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de la concessió.
  
3. L'import de les ajudes rebudes en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'ens públics o privats, supere el cost de l'activitat que desenvoluparà el beneficiari.
  
En aquest cas, quan la subvenció principal siga l'atorgada per l'Institut Valencià de la Joventut, procedirà el reintegrament de l'excés obtingut sobre el cost de l'activitat desenvolupada.
  
Setena. Justificació i pagament
  
1. Les escoles de formació d'animadors juvenils a les quals s'haja concedit la subvenció la rebran si justifiquen la finalitat d'aquella i mitjançant la presentació abans del 15 d'octubre de 1998, dels documents següents:
  
a) Memòria de les activitats realitzades fins el 15 d'octubre de 1998.
  
b) Factures originals del total del programa objecte de subvenció, d'acord amb el programa presentat i amb les instruccions que determine la resolució d'adjudicació.
  
c) Certificat del tresorer de l'escola, on es faça constar que l'import de l'ajuda està registrat com ingrés previst.
  
d) Certificat de l'Agència Tributària que acredite que l'escola es trobava al corrent de les seues obligacions tributàries en el moment en què va acabar el termini de presentació de sol·licituds.
  
e) Certificat de la Conselleria d'Economia i Hisenda, que acredite que l'escola es trobava al corrent de les seues obligacions en el moment en què va acabar el termini de presentació de sol·licituds.
  
f) Certificat de l'oficina de la Seguretat Social corresponent que acredite que l'escola es trobava al corrent de les seues obligacions en el moment en què va acabar el termini de presentació de sol·licituds.